নিজস্ব প্রতিবেদন: প্রাক্তন পুলিসকর্তা ভারতী ঘোষের বাড়িতে হানা দিল পুলিস। ভারতীর কেয়ার টেকার ধৃত রামলিঙ্গম সিং-কে নিয়ে ভারতীর মাদুরদহের বাড়িতে তল্লাশি শুরু করল সিআইডি। মঙ্গলবার এই বাড়ি থেকেই ২.৫ কোটি টাকা উদ্ধার হয়েছে বলে দাবি সিআইডি-র। সিআইডি-র অনুমান, এই বাড়িতে আরও টাকা এবং গয়না রয়েছে। উল্লেখ্য, ভারতী ঘোষের বিরুদ্ধে অভিযোগ, পশ্চিম মেদিনীপুরের পুলিস সুপার থাকাকালীন তিনি স্বর্ণ ব্যবসায়ীদের থেকে তোলা তুলতেন। জনৈক সোনার কারবারি চন্দন মাজির অভিযোগের সূত্র ধরেই ভারতীর একাধিক বাড়িতে তল্লাশি চালিয়েছে সিআইডি। ইতিমধ্যে এই ঘটনায় সিবিআই তদন্ত চেয়ে হাইকোর্টের দ্বারস্থ হওয়ার কথা জানিয়েছেন ভারতী ঘোষের স্বামী।